เตรียมเปิดจุดฉีดวัคซีนอีก 9 จุด ครบ 45 จุดในสัปดาห์นี้ ยืนยันไม่เลื่อนฉีด พร้อมปรับแผนตามปริมาณวัคซีนที่ได้รับ
นายสุชาติ ชมกลิ่น รัฐมนตรีว่าการกระทรวงแรงงาน พร้อมด้วยนายสุริยะ จึงรุ่งเรืองกิจ รัฐมนตรีว่าการกระทรวงอุตสาหกรรม พร้อมคณะ ลงพื้นที่ตรวจเยี่ยมและให้กำลังใจผู้ประกันตนมาตรา 33 ในพื้นที่กรุงเทพมหานครที่มาฉีดวัคซีนโควิด-19 ณ ศูนย์ฉีดวัคซีน บริษัท โรงงานฟุตบอลไทย สปอร์ตติ้ง กู๊ดส์ จำกัด ถนนฉลองกรุง เขตพื้นที่ลาดกระบังและหนองจอก รัฐมนตรีว่าการกระทรวงแรงงาน กล่าวว่า การลงพื้นที่ร่วมกันในวันนี้ เพื่อติดตามความคืบหน้าการฉีดวัคซีนให้กับผู้ประกันตนมาตรา 33 ในพื้นที่กรุงเทพมหานคร ซึ่งขณะนี้มีความก้าวหน้าไปมาก ตั้งแต่วันที่ 7-11 มิถุนายน 2564 และ 14-15 มิถุนายน 2564 มีผู้ประกันตนได้รับการฉีดวัคซีนแล้วทั้งสิ้น 254,631 คน สำหรับสัดส่วนวัคซีนที่ได้รับจัดสรร 1 ล้านโดส ขณะนี้ได้รับมาแล้ว 3 แสนโดส หลังจากนี้ตลอดสัปดาห์จะยังคงเดินหน้าฉีดวัคซีนอย่างต่อเนื่องในพื้นที่กรุงเทพมหานครสร้างภูมิคุ้มกันหมู่ให้ลูกจ้างในโรงงาน เพื่อให้ภาคธุรกิจได้มีการขับเคลื่อนต่อไปได้ ขอให้ผู้ประกันตนเชื่อมั่น ส่วนแผนการฉีดจะปรับตามจำนวนวัคซีนที่ได้รับ พร้อมบูรณาการร่วมกับกระทรวงอุตสาหกรรม ผู้ว่านิคมอุตสาหกรรม ดำเนินการฉีดวัคซีนไปในนิคมอุตสาหกรรมต่างๆ คาดการณ์ว่าจะเริ่มฉีดได้ในเดือนกรกฎาคมนี้ สำหรับคลัสเตอร์ในโรงงาน ได้ดำเนินการตรวจคัดกรองเชื้อโควิด-19 ไปแล้ว 2 แสนคน พบผู้ติดเชื้อ 5 พันคน ส่งตัวไปรักษาในโรงพยาบาลเครือข่ายประกันสังคมและหายกลับมาทำงานได้เกือบหมด ในส่วนสถานที่ 9 จุดไม่เอื้อต่อการฉีดวัคซีนและได้ทำการปิดไปนั้น จะกลับมาเปิดได้ครบ 45 จุดภายในสัปดาห์นี้โดย 9 จุดจะใช้สถานที่แห่งใหม่เพื่อให้การฉีดวัคซีนมีประสิทธิภาพสูงสุด ด้านนายสุริยะ จึงรุ่งเรืองกิจรัฐมนตรีว่าการกระทรวงอุตสาหกรรม กล่าวว่า พนักงานในโรงงานไม่สามารถเว้นระยะห่างได้ หากพนักงานเกิดการติดเชื้อก็จะแพร่ระบาดไปอย่างรวดเร็วต้องปิดกิจการและกระทบต่อภาคอุตสาหกรรมเป็นภาคเศรษฐกิจที่ขับเคลื่อนประเทศ รัฐบาลจึงเร่งฉีดวัคซีนโควิด-19 ในโรงงานอุตสาหกรรมให้ได้มากที่สุด โดยเฉพาะในนิคมอุตสาหกรรมควบคู่กับออกคู่มือให้ภาคอุตสาหกรรมนำแนวทางไปปฏิบัติเพื่อควบคุมป้องกันการแพร่ระบาดของโรคโควิดในโรงงาน///เสียง//ขณะที่ นายกอบชัย สังสิทธิสวัสดิ์ ปลัดกระทรวงอุตสาหกรรม เปิดเผยถึงการกระจายวัคซีนไปในนิคมอุตสาหกรรมว่า กระทรวงอุตสาหกรรมมีการวางแผนร่วมกับกระทรวงแรงงานและผู้ว่าการนิคมอุตสาหกรรมใน 27 แห่ง ขณะนี้ผ่านการเห็นชอบของผู้ว่าราชการจังหวัด 6-8 แห่ง โดยมีแรงงานทั้งในและนอกนิคมอุตสาหกรรมประมาณ 3.3 ล้านคน ในจำนวนนี้ 8.5 แสนคนเป็นแรงงานในนิคมอุตสาหกรรม